Kate Campbell Hurd-Mead

Kate Campbell Hurd-Mead (Danville, Quebec, Kanada, 1867ko apirilaren 6a - Haddam, Connecticut, Estatu Batuak, 1941eko urtarrilaren 1a) feminista eta obstetra aitzindaria izan zen, eta emakumeek medikuntzan duten zeregina sustatu zuen. Emakumearen historia medikuntzan: hasierako garaietatik XIX. mendearen hasierara arte idatzi zuen 1938an.

 Biografia 
Hurd-Mead Edward Payson Hurd medikuaren eta Sarah Elizabeth (Campbell) Hurden hiru seme-alabetatik zaharrena zen. 1870. urtean, familia Newburyportera (Massachusetts) joan zen eta eskola publikoan ikasi zuen. Medikuntza ikastea erabaki zuen, aitak mediku gisa egindako ibilbidea errespetatuta, eta Mary Putnam Jacobi medikuaren aholkuari jarraituz. Drexel University College of Medicinen ikasi zuen 1885ean, eta bertan graduatu zen 1888an. Bostongo New England Hospital for Women and Children-en bekadun izan zen eta bertan Marie Zakrzewska doktorearekin ikasi zuen. Doktoretza ondokoak Parisen, Stockholmen eta Londresen egin zituen.

1890. urtean Estatu Batuetara itzuli zenean, Baltimoreko Bryn Mawr Schooleko zuzendari mediko bihurtu zen. Bertan, eskolako osasun prebentiboko programa berritzailea ezarri zuen, heziketa fisikoa eta aldizkako azterketa medikoak barne hartzen zituena. Alice Hall doktorearekin batera, Evening Dispensary For Working Women and Girls sortu zuen, Baltimoreko lehen erakundea emakume medikuak enplegatzen zituena.  Amaren higienearen eta haurren ongizatearen eredu berrien defendatzaile sutsua izan zen.

1893an, William Edward Mead Wesleyan Unibertsitateko ingeles irakaslearekin ezkondu zen, eta Middletownera, Connecticutera, joan ziren bizitzera bere unibertsitatetik gertu egoteko.

Hurd-Mead Connecticuteko Middlesex Konderriko Ospitaleko sortzaile eta aholkulari ginekologoetako bat izan zen 1907tik 1925ean erretiratu zen arte.
Middletowneko Barrutiko Erizainen Elkartea antolatzen ere lagundu zuen (1900), Connecticuteko Estatuko Mediku Elkarteko presidenteordea izan zen (1913-1914), Emakume Medikoen Amerikako Elkarteko presidentea eta Emakume Medikuen Nazioarteko Elkarteko antolatzailea (1919).

1890eko Johns Hopkins Historical Club-en bilera batean, emakume medikuen historiaz interesatu zen, eta gai hori ikertu zuen Medical Women of America (1933) argitaratu arte, eta 1938an emakumeak medikuntzan izan zuen paperaren lehen historia osoa,  A History of Women in Medicine: From the Earliest of Times to the Beginning of the Nineteenth Century.

Trotula, Erdi Aroko doktore siziliarra, benetan existitzearen alde agertu zen. Historialari batzuek argudiatu zuten ez zela pertsona erreala, obra bilduma baten izen bat baizik.

Hurd-Mead doktorea 73 urte zituela hil zen, etxetik hurbil, baso-sute batean, bihotzekoa izan baitzuen zaintzaileari laguntzen saiatu zenean. Hura ere sutean hil zen.

 Erreferentziak 

 Bibliografia osagarria 


 Kanpo estekak 
 Papers, 1939 Schlesinger Library Radcliffe Institute, Harvard University.

Kategoria:Ameriketako Estatu Batuetako feministak
Kategoria:Emakume ginekologoak
Kategoria:Ameriketako Estatu Batuetako idazleak
Kategoria:XX. mendeko emakume idazleak
Kategoria:Ingelesezko idazleak
Kategoria:Ameriketako Estatu Batuetako sufragistak
Kategoria:Emakume zientzialariak